Peggy Ashcroft
Store norske leksikon,Kunst og estetikk,Film, TV og teater,Teater,Internasjonal scene- og teaterhistorie
Peggy Ashcroft var en britisk skuespiller. Hun var kjent for sine Shakespeare-roller, og i Norge ble hun særlig kjent for sine Ibsen-tolkninger. Hun gjestet Oslo i 1955 og spilte da tittelrollen i Hedda Gabler på Det Nye Teater og Beatrice og Cordelia i Shakespeare-stykkene Stor Ståhei for Ingenting og Kong Lear på Nationaltheatret.
Ashcroft begynte sin skuespillerkarriere på 1920-tallet da hun som 16-åring mot familiens vilje begynte på Central School of Speech and Drama. I denne perioden ble hun inspirert av arbeidet til den russiske skuespilleren og teaterteoretikeren Konstantin Stanislavskij og hans skuespillermetode. Allerede i studietiden opptrådte hun i profesjonelle oppsetninger på Londons scener, der hun etter hvert i økende grad gjorde seg bemerket som Shakespeare-tolker. Utover på 1950- og 60-tallet var hun en viktig bidragsyter til Royal Shakespeare Company, hvor hun også var en av de kunstneriske lederne.Ashcroft var i alle år først og fremst teaterskuespiller, for det meste i London, men også på Broadway i New York. Hun gjorde også mange filmroller, og i 1984 fikk hun en Oscar for sin medvirkning i filmen A Passage to India, en film hun også vant en rekke andre priser for, blant anne BAFTA og Golden Globe. I 1954 ble hun tildelt den norske prisen Kongens fortjenestmedalje i gull for sin tolkning av Hedda Gabler. Les mer i Store norske leksikon Teater i England